PATVIRTINTA

Šilalės rajono savivaldybės tarybos

2025 m. liepos d. sprendimu Nr. T1-

**ŠILALĖS RAJONO SAVIVALDYBĖS PRIEŠGAISRINĖS TARNYBOS NUOSTATAI**

**I SKYRIUS**

**BENDROSIOS NUOSTATOS**

1. Šilalės rajono savivaldybės priešgaisrinės tarnybos nuostatai (toliau – Nuostatai) reglamentuoja Šilalės rajono savivaldybės priešgaisrinės tarnybos (toliau – Tarnyba) teisinę formą, priklausomybę, savininką, savininko teises ir pareigas įgyvendinančią instituciją, buveinę, pagrindinę paskirtį, veiklos teisinį pagrindą, sritį, rūšis, tikslą, funkcijas ir pareigas, veiklos organizavimą ir valdymą, darbuotojų priėmimą į darbą, jų darbo apmokėjimo tvarką ir lėšų šaltinius, jų naudojimo tvarką ir finansinės veiklos kontrolę, reorganizavimo, likvidavimo ir pertvarkymo tvarką.

2. Tarnybos visas pavadinimas – Šilalės rajono savivaldybės priešgaisrinė tarnyba, trumpasis pavadinimas – Šilalės SPT. Tarnyba įregistruota Juridinių asmenų registre, kodas 276635940.

3. Tarnyba yra išlaikoma iš valstybės biudžeto lėšų, valstybės perduotai savivaldybės funkcijai (priešgaisrinė sauga) vykdyti, bei Šilalės rajono savivaldybės (toliau – Savivaldybė) biudžeto lėšų.

4. Tarnybos teisinė forma – Savivaldybės biudžetinė įstaiga.

5. Tarnybos savininkė – Savivaldybė, kodas 111108131, buveinės adresas: J. Basanavičiaus g. 2-1, LT-75138 Šilalė.

6. Savininko teises ir pareigas įgyvendinanti institucija – Tarnybos savininko teises ir pareigas įgyvendina Savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybė tarybos kompetencijos įgyvendinimo Savivaldybės taryba nėra perdavusi Savivaldybės merui) įstatymų ir kitų teisės aktų nustatyta tvarka.

7. Savivaldybės taryba:

7.1. tvirtina Tarnybos nuostatus Savivaldybės mero teikimu;

7.2. priima sprendimą dėl Tarnybos buveinės pakeitimo;

7.3. priima sprendimą dėl Tarnybos pertvarkymo, reorganizavimo ar likvidavimo;

7.4. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

7.5. finansuoja, kontroliuoja Tarnybą ir rūpinasi jos materialine baze;

7.6. priima sprendimą dėl Tarnybos metinių ataskaitų rinkinių tvirtinimo;

7.7. nustato mokamų paslaugų kainas;

8. Savivaldybės meras:

8.1. teikia Savivaldybės tarybai tvirtinti nuostatus;

8.2. priima į pareigas ir atleidžia iš jų Tarnybos viršininką, įgyvendina kitas funkcijas, susijusias su Tarnybos viršininko darbo santykiais, Lietuvos Respublikos darbo kodekso ir kitų teisės aktų nustatyta tvarka;

8.3. koordinuoja ir kontroliuoja Tarnybos veiklą, organizuoja jos teikiamų paslaugų kokybės stebėseną;

8.4. tvirtina Tarnybos viršininko pareigybės aprašymą, parengtą pagal Lietuvos Respublikos priešgaisrinės saugos įstatyme nustatytas Tarnybos funkcijas;

8.5. organizuoja viešą konkursą Tarnybos viršininko pareigoms eiti;

8.6. vykdo kitas teisės aktais jo, kaip biudžetinės įstaigos savininko teises ir pareigas įgyvendinančios institucijos, kompetencijai priskirtas funkcijas, jeigu jos nėra priskirtos išimtinei savivaldybės tarybos kompetencijai.

9. Tarnybos buveinės adresas: Maironio g. 20 B, LT-75137, Šilalė.

10. Tarnyba turi struktūrinius padalinius – ugniagesių komandas:

10.1. Kaltinėnų ugniagesių komanda, buveinės adresas: Pramonės g. 5, Krūtilių kaimas, Kaltinėnų seniūnija, Šilalės rajono savivaldybė;

10.2. Upynos ugniagesių komanda, buveinės adresas: D. Poškos g. 3, Upyna, Upynos seniūnija, Šilalės rajono savivaldybė;

10.3. Pajūrio ugniagesių komanda, buveinės adresas: Raganinės g. 26, Tūbučių kaimas, Pajūrio seniūnija, Šilalės rajono savivaldybė;

10.4. Laukuvos ugniagesių komanda, buveinės adresas: Ganyklų g. 4, Laukuva, Laukuvos seniūnija, Šilalės rajono savivaldybė;

10.5. Kvėdarnos ugniagesių komanda, buveinės adresas: Miškelio g. 7, Kvėdarna, Kvėdarnos seniūnija, Šilalės rajono savivaldybė;

11. Tarnyba turi savo antspaudą su Savivaldybės herbu ir įstaigos pavadinimu, sąskaitas banke, yra paramos gavėja.

12. Tarnybos veikla neterminuota.

**II SKYRIUS**

**TARNYBOS VEIKLOS TIKSLAI IR FUNKCIJOS**

13. Pagrindinis Tarnybos veiklos tikslas – išsaugoti žmonių gyvybę, sveikatą, turtą, apsaugoti aplinką nuo ekstremalių įvykių ir situacijų poveikio.

14. Tarnyba vykdo šias funkcijas:

14.1. gesina gaisrus, gelbsti žmonių gyvybę, sveikatą, turtą gaisro vietoje, atlieka kitus gelbėjimo darbus;

14.2. vykdydama gaisrų prevencijos priemones ir remdamasi gaisrų analize dalyvauja Savivaldybės skelbiamose gaisrinės saugos ir aplinkosaugos rėmimo programose;

14.3. organizuoja Tarnybos darbuotojų taktines pratybas bei užsiėmimus;

14.4. saugo įvairių nuosavybės formų turtą nuo gaisrų, vykdo gelbėjimo darbus stichinių nelaimių, katastrofų, gamybinių avarijų ir nelaimingų atsitikimų metu, teikia pagalbą Savivaldybės organizacijoms ir gyventojams ekstremalių situacijų atvejais;

14.5. vadovauja gaisro gesinimo darbams kol atvyksta valstybinės priešgaisrinės gelbėjimo tarnybos pajėgos;

14.6. bendradarbiauja su policijos, krašto apsaugos, elektros, dujų, vandens tiekimo tarnybomis gesinant gaisrus bei vykdant pirminius gelbėjimo darbus;

14.7. bendradarbiauja su Priešgaisrinės apsaugos ir gelbėjimo departamentu prie Vidaus reikalų ministerijos (toliau – PAGD prie VRM), Klaipėdos priešgaisrinės gelbėjimo valdybos Šilalės priešgaisrine gelbėjimo tarnyba (toliau – Šilalės PGT), Savivaldybės administracija, jos seniūnijomis, kitomis Savivaldybės įstaigomis ir įmonėmis spręsdama gaisrinės saugos klausimus;

14.8. organizuoja pasirengimą ekstremalioms situacijoms, o prireikus likviduoja jų padarinius;

14.9. teikia pagalbą budint Savivaldybės teritorijoje visuomeniniuose bei komerciniuose renginiuose, kuriuose specialiųjų tarnybų budėjimas yra privalomas pagal galiojančius teisės aktus;

14.10. kontroliuoja priešgaisrinius vandens šaltinius (gaisrinius hidrantus, rezervuarus, atvirus vandens telkinius), privažiavimus prie jų ir jų būklę. Apie rastus pažeidimus ir trūkumus informuoja Savivaldybės administraciją, seniūnijas, įstaigas ir Šilalės PGT;

14.11. vykdo ir įgyvendina priemones, reikalingas profesiniam pasiruošimui tobulinti, atsižvelgdama į PAGD prie VRM leidžiamus norminius teisės aktus;

14.12. organizuoja ir kontroliuoja profesinio saugumo veiklą, darbų ir gaisrinę saugą ugniagesių komandose;

14.13. kuria ir vienija savanorius ugniagesius prie ugniagesių komandų ir savivaldybėje bei organizuoja jų narių mokymą;

14.14. vykdo savanorių ugniagesių veiklos organizatoriaus funkcijas, veiklą organizuoja atsižvelgdama į skiriamą finansavimą;

14.15. vykdo kitas funkcijas pagal kompetenciją, nustatytas teisės aktuose.

15. Tarnybos vykdomos veiklos rūšys pagal Ekonominės veiklos rūšių klasifikatorių:

15.1. 84.25 – priešgaisrinių tarnybų veikla (pagrindinė veikla);

15.2. 85.59 – kitas, niekur kitur nepriskirtas, švietimas;

15.3. 36.00 – vandens surinkimas, valymas ir tiekimas;

15.4. 80.10 – privati apsauga;

**III SKYRIUS**

**TARNYBOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR TARNYBOS VEIKLOS PRIEŽIŪRA**

16. Tarnyba patikėjimo teise ir panaudos pagrindais valdo Valstybės ir Savivaldybės perduotą turtą, naudoja ir disponuoja juo Lietuvos Respublikos įstatymų bei Savivaldybės tarybos nustatyta tvarka.

17. Tarnybos lėšų šaltiniai:

17.1. Valstybės biudžeto lėšos;

17.2. Savivaldybės biudžeto lėšos;

17.3. fondų, organizacijų, kitų juridinių ir fizinių asmenų paramos lėšos;

17.4. kitos teisėtu būdu įgytos lėšos.

18. Tarnybos lėšos naudojamos Lietuvos Respublikos teisės aktų nustatyta tvarka.

19. Tarnybos buhalterinę apskaitą organizuoja tarnybos vadovas.

20. Tarnyba sudaro finansinių ir biudžeto ataskaitų rinkinius.

21. Tarnybos finansinė veikla kontroliuojama Lietuvos Respublikos teisės aktų nustatyta tvarka.

22. Tarnybos veiklos kontrolę atlieka savininkas ir kitos institucijos teisės aktų nustatyta tvarka.

**IV SKYRIUS**

**TARNYBOS VADOVO KOMPETENCIJA, SKYRIMO IR ATLEIDIMO TVARKA**

23. Tarnybai vadovauja viršininkas. Sprendimą dėl viršininko priėmimo į pareigas, jo atleidimo arba atšaukimo iš jų priima Šilalės rajono savivaldybės meras Lietuvos Respublikos darbo kodekso ir kitų teisės aktų nustatyta tvarka.

24. Tarnybos viršininkas į pareigas priimamas 5 metų kadencijai konkurso būdu arba įstatymų nustatytais atvejais be konkurso. Tarnybos viršininkas tiesiogiai pavaldus Šilalės rajono savivaldybės merui, veiklos ataskaitas ir finansinių ataskaitų rinkinius teikia teisės aktų nustatyta tvarka.

25. Tarnybos viršininkas:

25.1. atstovauja Tarnybai kitose institucijose, Tarnybos vardu sudaro civilinius sandorius;

25.2. nustato Tarnybos struktūrą ir pareigybių sąrašą;

25.3. organizuoja Tarnybos darbą, kad būtų įgyvendinamas Tarnybos tikslas ir atliekamos nustatytos funkcijos;

25.4. užtikrina, kad būtų laikomasi įstatymų, kitų teisės aktų ir tarnybos nuostatų;

25.5. nustatyta tvarka priima į darbą ir atleidžia iš jo tarnybos darbuotojus;

25.6. tvirtina Tarnybos darbuotojų pareigybių aprašymus;

25.7. neviršydamas patvirtinto darbo užmokesčio fondo, nustato darbuotojams pareigybinius atlyginimus ir jų priedus bei priemokas;

25.8. atsako už apskaitos organizavimą ir už apskaitos dokumentų išsaugojimą;

25.9. sprendžia Tarnybos materialinio techninio aprūpinimo, pastatų statybos, remonto, nuomos klausimus ir užtikrina racionalų ir taupų lėšų bei turto naudojimą, veiksmingą Tarnybos vidaus kontrolės sistemos sukūrimą, jos veikimą ir tobulinimą;

25.10. pagal savo kompetenciją leidžia įsakymus, kitus tvarkomuosius dokumentus;

25.11. vykdo kitas funkcijas, numatytas pareigybės aprašyme.

26. Tarnybos viršininkas gali turėti ir kitų jam teisės aktuose nustatytų pareigų.

27. Tarnybos viršininko atostogų, komandiruotės ar ligos metu pavaduoja mero potvarkiu paskirtas tarnybos darbuotojas.

**V SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TAVRKA**

28. Darbuotojai į darbą Tarnyboje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

29. Tarnybos darbuotojams atlyginimas už darbą mokamas vadovaujantis Lietuvos Respublikos biudžetinių įstaigų darbuotojų apmokėjimo ir komisijos narių atlygio už darbą įstatymo ir kitų teisės aktų nustatyta tvarka bei Tarnybos darbuotojų darbo apmokėjimo sistema.

**VI SKYRIUS**

**BAIGIAMOSIOS NUOSTATOS**

30. Tarnyba turi teisės aktų nustatytus reikalavimus atitinkančią interneto svetainę, kurioje viešai skelbia informaciją apie savo veiklą.

31. Nuostatai keičiami ir papildomi Šilalės rajono savivaldybės tarybos sprendimu. Pakeistus nuostatus pasirašo Šilalės rajono savivaldybės tarybos įgaliotas asmuo. Keitimas inicijuojamas savininko teises ir pareigas įgyvendinančios institucijos, Tarnybos viršininko iniciatyva.

32. Tarnyba reorganizuojama, likviduojama ir pertvarkoma teisės aktų nustatyta tvarka.

33. Pasikeitus teisės aktams, reglamentuojantiems šiuose nuostatuose išdėstytus klausimus, prieštaravimai sprendžiami taikant teisės aktų nuostatas.

34. Sprendimą dėl tarnybos pertvarkymo, reorganizavimo, likvidavimo priima Lietuvos Respublikos civiliniame kodekse ir Biudžetinių įstaigų įstatyme numatyti subjektai.

35. Tarnyba teisės aktų nustatyta tvarka gali turėti emblemą, vėliavą ir kitą atributiką.

36. Pakeisti nuostatai įsigalioja nuo jų įregistravimo Juridinių asmenų registre.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_